als_Latn dik_Latn sag_Latn
Federata Shqiptare e Futbollit synon të fitojë të drejtën e organizimit të ndeshjes së Superkupës së Europës në vitin 2019 dhe ky nuk është një lajm i ri. Prej muajsh “qeveria” e futbollit në Shqipëri ka punuar për të përgatitur dokumentacionin e nevojshëm dhe ka aplikuar në UEFA duke paraqitur si stadiumin pritës “Arenën Kombëtare”, impianti i ri i Tiranës që është ende në procesin e ndërtimit.
Megjithatë në lajmin e postuar sot nga UEFA në faqen zyrtare në internet, ku njoftohet për federatat që kanë aplikuar për organizimin e finaleve europiane të vitit 2019, është bërë një lapsus në lidhje me kandidimin e FSHF-së.
Sipas UEFA-s, Shqipëria nuk garon me stadiumin “Arena Kombëtare”, por me ish-stadiumin kombëtar “Qemal Stafa”. Një gabim i çuditshëm vetëm në rastin e Shqipërisë, pasi emrat e stadiumeve të së gjithë aplikantëve të tjerë janë koherentë, madje edhe ai i Atletikos së Madridit, i cili njësoj si “Arena Kombëtare”, është ende në proces ndërtimi.
als_Latn als_Latn als_Latn